अल्जाइमर एक प्रकार का मस्तिष्क विकार है, जिसकी चपेट में आने के बाद व्‍यक्ति को याद रखना मुश्किल होता है। यह व्‍यक्ति के सोचने और समझने की क्षमता को पूरी तरह प्रभावित करता है। इससे बचाव के लिए नियमित सैर व मानसिक व्यायाम जरूरी है। नियमित सैर करने से मस्तिष्क के स्मरण शक्ति से जुडे तंत्र मजबूत होते हैं और इससे स्मरणशक्ति तेज होती है। इंटरनेशनल मेडिसन के जर्नल में प्रकाशित एक रिसर्च के अनुसार वृद्ध व्यक्ति जो सप्ताह में तीन या इससे अधिक बार व्यायाम करते हैं उन्हें अल्जाइमर होने की संभावना व्यायाम न करने वाले व्यक्तियों की तुलना में 30-40 प्रतिशत कम पाई गयी। इस शोध में लगभग 1740 व्यक्तियों जिनकी आयु 65 वर्ष के करीब थी, उनके स्वास्थ्य व व्यायाम की आदतों का अध्ययन किया गया। शारीरिक व मानसिक व्यायाम अवसाद के रोगियों के मूड में भी सुधार लाते हैं और वृद्धावस्था में उनकी याददाश्त में सुधार भी लाते हैं।